NK-premier wil ‘spoed optel’ | Netwerk24
Deur Charné Kemp 05 Julie 2019 22:11
Dr. Zamani Saul, Noord-Kaapse premier, het Vrydag in Kimberley in sy eerste provinsiale rede gesê die regering moet “nou spoed optel”.
Van môre af gaan hy daagliks, en nie elke 100 dae soos die gebruik is nie, verslag doen oor hoe die sesde administrasie armoede en werkloosheid uitwis.
Hy het sonder ’n blouligbrigade by die Mittah Seperepere-konferensiesentrum opgedaag, waar geen rooi tapyt of ’n opgetooide verhoog op hom gewag het nie.
Dr. Zamani Saul, Noord-Kaapse premier, lewer sy eerste provinsiale rede na sy inhuldiging. Foto: Charné Kemp
Dr. Zamani Saul, Noord-Kaapse premier, en lt.genl. Risimati Shivuri, Noord-Kaapse polisiekommissaris, bekyk die polisie se parade. Foto: Charné Kemp
Saul sê die 21ste eeu het in die Noord-Kaap aangebreek. Saul wil met behulp van die SKA en die Sol Plaatje- Universiteit (SPU) en ander rolspelers deur groen energie ’n moderne, groeiende en suksesvolle provinsie skep.
Hy wil vanjaar nog die matriekslaagsyfer verbeter. Om wetenskap- en wiskundeslaagsyfers te verbeter, het 750 onderwysers skootrekenaars met digitale projektors gekry.
Saul en sy uitvoerende lede sal elkeen ’n skool wat swak presteer aanneem in ’n poging om uitslae te verbeter. Onderwysers sal verdere opleiding ondergaan en top- wiskunde- en wetenskaponderwysers sal na swak presterende skole ontplooi word.
Dr. Zamani Saul, Noord-Kaapse premier en lt.genl. Risimati Shivuri, Noord-Kaapse polisiekommissaris bekyk die polisie se parade.Foto: Charné Kemp
Dr. Zamani Saul, Noord-Kaapse premier, by sy eerste provinsiale rede. Foto: Charné Kemp
Geen ouer gaan snags meer in rye voor skole staan om hul kinders in te skryf nie omdat dit van volgende jaar af aanlyn gedoen sal kan word.
Saul sê gegradueerdes moet beter werkgeleenthede kry en swak geskoolde leerlinge moet vakleerlingskappe deurgaan, of heropgelei word. Hy gaan die premier se beursfonds van R36 miljoen gebruik om belowende leerlinge universiteit toe te stuur.
Hy wil nuwe infrastruktuur bou en bestaande infrastruktuur in stand hou. Saul het ’n broertjie dood aan die baie slaggate in die provinsie.
Saul gaan al die onderhoudseenhede van verskillende departemente saamvoeg om ’n nuwe entiteit te skep. Dié beoogde staatsbeheerde konstruksiemaatskappy moet volgens hom van volgende jaar af die eerste sooie vir nuwe skole spit, brûe herstel, paaie seël en skole en hospitale opknap.
Wat landbou betref gaan hy kommersiële landboumaatskappye versoek om leerlingskappe vir jong boere in te stel. Saul wil waterregte bekyk om grond ook aan plaaswerkers beskikbaar te stel en swart boere te bemagtig.
Sy volhoubare landboustrategie moet nuwe praktyke en opleiding aanmoedig om klimaatsverandering te help teenwerk. Hy wil die uitvoermark vir rooibostee en beesvleis na Rusland en Indië uitbrei.
Nog 21 nuwe ambulanse is Vrydagmiddag by die Galashewe-daghospitaal afgelewer “sodat niemand doodgaan terwyl hulle op ’n ambulans wag nie”.
Inwoners van Kimberley en Upington sal indien sy droom bewaarheid word, ’n app op hul fone gebruik om te bepaal waar die naaste ambulans is.
’n Innovasieforum, gelei deur die SPU, gaan die regering, akademici, burgery en private sektor betrek om nuut oor innovasie te dink. Dit gaan hand aan hand met ’n nuwe breëbandstrategie wat e-innovering moet bevorder.
Saul wil veral staatsinligting en -dienste elektronies beskikbaar stel. Gratis internettoegang sal teen 2121 by alle biblioteke beskikbaar wees, en 200 WiFi-toegangspunte sal weldra beskikbaar wees. Teen 2121 moet daar internettoegang in alle skole wees. Die Noord-Kaap is een van ses provinsies wat binnekort robottegnologie en kodering as vak van gr. 7 af sal aanbied. Dit bied toegang tot loopbane soos driedimensionele argitektuur, data-ontleding en biotegnologie.
Saul gaan volgende week ’n aankondiging doen oor die Bloodhound-projek, wat onder nuwe eienaarskap gaan probeer om die landspoedrekord op Hakskeenpan te verbeter.
Meer oor: Dr. Zamani Saul | Kimberley | Regering